মোদির সভার আগে তাহেরপুরে এ কী ছবি?

ওয়েবডেস্ক- নদিয়ার (Nadia) তাহেরপুরে(Taherpur) প্রধানমন্ত্রীর(Narendra Modi) সভা ঘিরে উন্মাদনা তুঙ্গে। ২০২৬ সালে বিধানসভা নির্বাচন। তার আগে মোদির সফর ঘিরে গেরুয়া শিবিরের উন্মাদনা দেখার মতো। একদিকে বাংলা জুড়ে এসআইআর বিতর্ক, অপরদিকে একাধিক বিএলও’র মৃত্যু, সেইসঙ্গে নিরাপত্তাহীনতায় ভুগছে মতুয়াগড়। কারণ মতুয়াদের আশঙ্কা এসআইআর শুধুমাত্র তাদের এই দেশ থেকে বিতাড়িত করার একটি চক্রান্ত ছাড়া আর কিছুই নয়। এদিকে কিছুদিন আগেই মতুয়াগড়ে এসআইআরের প্রতিবাদে অনশনে বসেন মতুয়ারা। সেই অনশন মঞ্চে ছিলেন সংঘাধিপতি মমতা বালা ঠাকুর।

মমতাবালার বিস্ফোরক দাবি, এই এসআইআর করে মতুয়াদের দেশ থেকে তাড়ানোর চক্রান্ত করা হচ্ছে। এর মধ্যেই আজ প্রধানমন্ত্রীর সভা সেই মতুয়াগড় তাহেরপুরে। আজ এই সভা থেকে প্রধানমন্ত্রী কী বার্তা দেন, সেটাই এখন দেখার। শাসকদলেরও নজর রয়েছে মোদির এই জোড়া সভা ঘিরে।

প্রধানমন্ত্রী সফর ঘিরে আজ ব্যানার-ফেস্টুন পতাকায় সেজে উঠেছে তাহেরপুর। তাহেরপুর পুরসভার নেতাজী পার্কের মাঠে রয়েছে মোদির কর্মসূচি। তিনি প্রশাসনিক বৈঠক করবেন ও ৩০০ কোটি প্রকল্পের শিলান্যাস করবেন। পাশাপাশি জোড়া সভা করবেন প্রধানমন্ত্রী।

নিরাপত্তার চাদরে মুড়ে ফেলা হয়েছে নদিয়াকে। সকাল থেকেই শুরু হয়েছে প্রধানমন্ত্রীর সফর ঘিরে প্রশাসনিক তৎপরতা। পুলিশ কুকুর নিয়ে বিভিন্ন জায়গায় তল্লাশি চালানো হচ্ছে।

আরও পড়ুন- কলকাতায় প্রধানমন্ত্রী, কিছুক্ষণের মধ্যেই তাহেরপুর পৌঁছবেন মোদি

সভাস্থলের আশপাশের বাড়ির ছাদে মোতায়েন থাকছেন নিরাপত্তারক্ষীরা। বাঁশের ব্যারিকেট রাস্তা ঘিরে রাখা হয়েছে। রাজ্য পুলিশ, কেন্দ্রীয় নিরাপত্তা বাহিনী, সিভিক ভলান্টিয়ার, মহিলা পুলিশ এবং সাদা পোশাকের পুলিশ মোতায়েন রয়েছে। গোটাচত্বর জুড়ে সিসিটিভি ক্যামেরায় মুড়ে রাখা হয়েছে।মাঠে ঢোকার আটটি গলিতে ব্যারিকেড করা হয়েছে। আজ সকালে কলকাতা বিমানবন্দরে পৌঁছন প্রধানমন্ত্রী। সেখান থেকেই তাহেরপুরের দিকে উড়ে যায় তাঁর চপার।

এদিকে মোদির সভার আগেই রাজনৈতিক উত্তেজনা দেখা গেল মোদির নাম দেওয়া পোস্টার ঘিরে। কে বা কারা এই ধরনের পোস্টার দিয়েছে, সে সম্পর্কে এখনও কিছু জানা যায়নি। তবে গোটা ঘটনায় চাঞ্চল্য তৈরি হয়েছে। ১২ নম্বর জাতীয় সড়কে ঘিরে রাজনৈতিক উত্তেজনা। সড়কের উপর ‘গো ব্যাক মোদি’ লেখা একটি পোস্টার নজরে আসতেই প্রধানমন্ত্রী নরেন্দ্র মোদির সভায় যোগ দিতে আসা বিজেপি কর্মী-সমর্থকেরা রাস্তায় নেমে ওই পোস্টার সরিয়ে দেন। অপরদিকে এক মর্মান্তিক ঘটনার সাক্ষী থাকল তাহেরপুর।

প্রধানমন্ত্রীর সভায় যোগ দিতে এসে ট্রেনের ধাক্কায় মৃত্যু হয়েছে মুর্শিদাবাদ থেকে আসা চারজনের। ভোরবেলা ট্রেন লাইনের ধারে প্রাতকৃত্য সারতে যান বলে খবর, সেখানেই ট্রেনের ধাক্কায় ছিটকে পড়েন তারা, ঘটনাস্থলেই মৃত্য হয় তাদের।

দেখুন ভিডিও-